Blitsige BMW’s verstomBMW was een van die eerste vervaardigers wat ŉ elektriese voertuig na Suid-Afrika gebring het, en wel met die i3. Nissan ook met sy Leaf. Mens kan argumenteer dat die twee motorvervaardigers dalk ietwat vinnig die sneller getrek het, maar omtrent 10 jaar later begin dinge nou werklik momentum optel. Die elektriesevoertuig-rewolusie is onvermydelik. Já, tot nou was die meeste elektriese voertuie onbekostigbaar, maar die wind begin nou van rigting verander. Maroela Media het onlangs twee spiksplinternuwe BMW’s onder hande gehad. Albei is elektries, maar lyk nie soos ruimtetuie nie. Die een is ŉ doodgewone X3 en die ander ŉ 4-reeks. Kom ons begin met die BMW iX3. Die X3 is een van BMW se gewildste modelle wêreldwyd en die meeste daarvan word plaaslik in BMW se Rosslyn-aanleg vervaardig. Die X3 is nou in vier verskillende dryfstelsels beskikbaar, naamlik die doodgewone binnebrandopsies (petrol en diesel), ŉ inprop-hibried wat ŉ elektriese motor en petrolenjin kombineer en nou die ten volle battery-aangedrewe elektriese voertuig, die iX3. Die iX3 is steeds pure X3 – lyk soos ŉ X3, ruik soos ŉ X3 en die belangrikste van alles, ry soos ŉ X3. Die elektriese motor bied 210 kW en 400 Nm. Die elektriese motor sit op die agterste as, en dryf die agterwiele. 0–100 km/h neem 6,8 sekondes en hy is elektronies beperk tot 180 km/h. Die 80 kWh-battery bied ŉ reikafstand van tot 460 km. Waar die iX3 mens uitboul, is met die ervaring. Dit is ŉ doodgewone X3, net stiller. Hy trek lekker, en sy ritgehalte voel sagter as sy ander boeties, dalk omdat hy effens swaarder is. Die funksionaliteit en gehalte aan die binneruim is puik, dieselfde as die X3’e wat ons hier in Suid-Afrika vervaardig. Die ander model is die i4 M50. ŉ Elegante vierdeursedan nes die M440i met sy petrolenjin. Die verskil hier is die verstommende krag – 400 kW en 795 Nm. Moet ook nie vergeet dat elektriese voertuie se krag oombliklik beskikbaar is nie, sonder enige traagheid die oomblik dat jy die versneller trap. 0–100 km/h neem 3,9 sekondes en die i4 is elektronies beperk tot 225 km/h. Die i4 se 83,9 kWh-battery bied ŉ reikafstand van tot 510 km – oorgenoeg vir die meeste Suid-Afrikaners se behoeftes, én met die huidige stand van die laainetwerk is reistogte van Johannesburg na Kaapstad heeltemal moontlik in minder as 19 uur. Op die pad is mens maar net te bly vir die vierwielaandrywing in die i4. Ritgehalte in Comfort-modus is heel goed, maar in Sport Boost-modus kry die M50 horings én hanteer hy soos ŉ BMW moet … mens kan bitter maklik sy boude laat uithang en swart strepe op die teer los. Soos met die X3 beïndruk die i4 op dieselfde manier. Dit is ŉ gewone 4-reeks-BMW … sy krag klink net anders. Ek dink ons gaan in minder as ŉ dekade terugkyk en geskok wees oor hoe maklik die omskakeling na elektriese voertuie is en oor nóg ŉ dekade daarna gaan ons sê: “Toe ek jonk was, het karre ratte gehad, en ŉ koppelaar. Mense het hul karre warm gemaak, en gejaag … al was hulle baie stadiger en minder veilig as nou. Onthou jy hoe het diesel gestink … en hoe duur petrol was?” Sulke stories… Om af te sluit: Ek hoor almal se kreet oor Eskom. Ek glo dat Eskom nie te redde is nie – en die oomblik dat hulle die hekke opbreek vir privaat maatskappye om krag te voorsien, gaan die situasie oornag verander. Dié twee BMW’s lyk só: 460 km 180 km/h 510 km 225 km/h Albei modelle word gedek deur ŉ tweejaar/onbeperkte km-voertuigwaarborg en agtjaar/100 000 km-batterywaarborg, asook ŉ vyfjaar/100 000 km- omvattende instandhoudingsplan. Ons gaan weer tyd met dié twee deurbring en sal dan meer in diepte aandag gee aan elke individuele model en hulle met hul mededingers vergelyk.